*Kitos reikšmės – Kauno apskritis (reikšmės).*

| Kauno apskritis |
| --- |
| 

|  |  |
| --- | --- |
| Kauno apskrities vėliava | Kauno apskrities herbas |
| (Išsamiau) | (Išsamiau) |
|  |

 |
|  |
| Laiko juosta: (UTC+2)------ vasaros: (UTC+3) |
|  |
| **Valstybė** | Lietuvos vėliava Lietuva |
| **Administracinis centras** | Kaunas |
| **Savivaldybių skaičius** | 8 |
| **Įkūrimo data** | 1994 m. |
|  |
| **Gyventojų** (2021) | 569 571 (2) |
| **Plotas** | 8 089 km² (3) |
| **Tankumas** (2021) | 70 žm./km² |
|  |
| **ISO 3166-2** | LT-KU |
|  |
|  **Vikiteka** | Kauno apskritisVikiteka |

**Kauno apskritis** – valstybinio lygmens administracinis-teritorinis vienetas, viena iš dešimties Lietuvos apskričių, šalies centrinėje dalyje, apimanti Kauno, Kėdainių, Kaišiadorių, Jonavos, Prienų, Raseinių rajonų bei Kauno miesto ir Birštono savivaldybių teritorijas. Apskrities centras – Kaunas. Ribojasi su Alytaus, Vilniaus, Panevėžio, Šiaulių, Tauragės ir Marijampolės apskritimis.

Istorija
--------

### LDK apskritis

*Pagrindinis straipsnis – Kauno apskritis (1565–1795)*.
Apskritis Lietuvos Didžiojoje Kunigaikštystėje
Lietuvos valstybės administracinis-teritorinis vienetas su centru Kaune, matyt, atsirado apie 1398 m. kai oficialiuose dokumentuose minimas Kauno seniūnas Jonas Sungaila. Seniūnija tuo metu buvo Lietuvos didžiojo kunigaikščio skiriamo pareigūno – seniūno arba vietininko administruojama valstybės dalis. Todėl istorikų nuomone 1398 metus galima laikyti Kauno apskrities įkūrimo data. Kauno seniūnas rezidavo Kauno pilyje. Nuo 1408 m. kai Kaunui buvo suteiktos Magdeburgo teisės, savivaldus Kauno miestas jam nebuvo pavaldus, išskyrus kai kuriuos nustatytus klausimus. 1486 m. atstačius Kauno pilį, ji tapo pavieto centru, o valdovo paskirtas vietininkas buvo vyriausiasis pilies pareigūnas, kuris valdė aplinkines teritorijas.

Po 1564–1566 m. administracinės ir teismų reformos Lietuva, išskyrus Žemaitiją, pagal Lenkijos pavyzdį buvo suskirstyta į pavietus (apskritis). Iki tol buvęs nepastovus teritorinis vienetas, Kauno pavietas buvo priskirtas Trakų vaivadijai (priklausė iki 1795 metų) ir įgavo aiškiai apibrėžtas ribas. Lietuvos Metrika Kauno pavieto teritoriją aprašo taip: „To pavieto siena: iš vienos pusės Nevėžio upe iki Upytės sienos; iš kitos pusės iki Vilkmergės sienos, prijungiant Kulvą ir Žeimius; iš trečios pusės prijungiant Vaiguvą ir po kairę Uogintus, palei Žiežmarių sieną; iš ketvirtos pusės į viršų Nemunu, prijungiant Barboriškes, iki jo karališkosios didenybės girios, iki Žemaitijos sienos". Kauno miestas pavietui nepriklausė. Kaunui buvo leista turėti žemės teismo antspaudą. 1791 m. iš 20 parapijų buvo sudaryta nauja Prienų apskritis.

### Rusijos imperija

*Pagrindinis straipsnis – Kauno apskritis (1795–1915)*.
Apskritis Kauno gubernijoje
1795 m. Austrijos, Prūsijos ir Rusijos valdovų susitarimu Lietuvos-Lenkijos valstybė buvo galutinai padalinta ir Lietuvos Didžiosios kunigaikštystės žemės atiteko Rusijai. Caro Nikalojaus I įsakymu 1842 m. gruodžio 18 d. įkurta Kauno gubernija, kuriai atiteko visa šiaurinė Vilniaus gubernijos dalis: Telšių apskritis, Šiaulių apskritis, Raseinių apskritis, Upytės apskritis, Novoaleksandrovsko apskritis, Vilkmergės apskritis ir dalis buvusios Kauno apskrities. Gubernija egzistavo iki I pasaulinio karo. Kairiakrantė Kauno dalis – Aleksotas – buvo priskirta Suvalkų gubernijai. Kauno gubernijos teritorija tuo metu sudarė 38 400 km².

1795–1796 ir 1801–1843 m. Kauno apskritis priklausė Vilniaus gubernijai, 1796–1801 m. Lietuvos gubernijai, 1843–1915 m. Kauno gubernijai (Užnemunės dalis 1795–1918 m. į apskritį neįėjo).

### XX a. tarpukaris

Kauno apskritis Pirmojoje Lietuvos Respublikoje
*Pagrindinis straipsnis – Kauno apskritis (1915–1950)*.
Užėjus vokiečiams, 1915–1918 m. Kauno apskritis priklausė Oberosto Lietuvos sričiai (1915–1917 m. egzistavo tik Kauno miesto, 1917–1918 m. Kauno miesto ir krašto apskritis).

Tarpukario Kauno apskrities administracijos rūmai, Vytauto pr. 91
Po I pasaulinio karo, atkūrus Lietuvos valstybę, 1918 m. gruodžio 20 d. Kauno gubernija padalinta į 7 apskritis, pirmoji šalyje įkurta Kauno apskritis. 1919 m. sausio 16 d. paskelbtas vidaus reikalų ministro cirkuliaras Nr.1 „Dėlei savivaldybių Lietuvoje", pagal kurį Lietuva buvo padalinta į 20 apskričių. Apskrities teritorijai priklausė apskrities valsčiai, seniūnijos ir antraeiliai miestai. Kauno miestas buvo respublikinio pavaldumo, todėl į apskrities teritoriją neįėjo. XX a. tarpukariu apskrities administracija buvo įsikūrusi rūmuose Vytauto pr. 91, kuriuos suprojektavo Vytautas Landsbergis-Žemkalnis.

1941–1944 m. apskritis įėjo į Ostlando Lietuvos generalinės srities Kauno krašto apygardą.

Tarybų Sąjungai okupavus Lietuvą senoji administracinė teritorinė valdymo struktūra buvo palikta – liko apskritys, valsčiai, miestai. 1946 m. Kruonio ir Rumšiškių valsčiai perduoti naujai Kaišiadorių apskričiai, Pakuonio valsčius – naujai Prienų apskričiai, 1947 m. Veliuonos valsčius – Jurbarko apskričiai, 1948 m. Babtų, Čekiškės, Seredžiaus, Vilkijos valsčiai – Vilkijos apskričiai. 1949 m. Kauno apskričiai atiteko Marijampolės apskrities Veiverių valsčius.

1950 m. birželio 20 d. Lietuvos TSR Aukščiausiosios Tarybos Prezidiumo įsaku įkurta nauja administracinio suskirstymo sistema – apskritys panaikintos, o Lietuva padalinta į keturias sritis: Vilniaus, Kauno, Klaipėdos ir Šiaulių. Kauno apskritis pertvarkyta į Panemunės (41 apylinkė) ir Vilijampolės (27 apylinkės) rajonus, dalis teritorijos perduota Jonavos (14 apylinkių), Kazlų Rūdos (12 apylinkių) ir Kėdainių (4 apylinkės) rajonams.

### Nepriklausomybės atkūrimas

Atkūrus Lietuvos nepriklausomybę iš pradžių 1993 m. spalio mėnesį 10-yje regionų bei Vilniaus ir Kauno miestuose paskirti Vyriausybės atstovai. 1994 m. rugpjūčio 5 d. priėmus Lietuvos Respublikos teritorijos administracinių vienetų ir jų ribų įstatymą pradėtos atkurti apskritys. 1994 m. gruodžio 15 d. buvo priimtas Apskrities valdymo įstatymas. Realūs apskričių atkūrimo darbai prasidėjo 1995 m. vasario-kovo mėn. Vyriausybei paskyrus apskričių valdytojus.

2003 m. patvirtintas dabartinis Kauno apskrities herbas. 2010 m. liepos 1 d. panaikinta apskrities administracija, jos funkcijos perduotos savivaldybėms ir ministerijoms, o pati apskritis liko kaip teritorinis vienetas.

| **Apskrities istorija** |
| --- |
| Metai | Plotas, km² | Gyventojų sk. | Suskirstymas | Gyvenvietės |
| 1565 |  |  | Birštono valsčius, Darsūniškio valsčius, Karmėlavos valsčius, Kauno valsčius, Punios valsčius, Rumšiškių valsčius, Stakliškių valsčius |
| 1790 | 6045 | 91 147 |  | 11 miestų ir miestelių |
| ~1890 |  |  |  | * 22 miesteliai: Apytalaukis, Ariogala, Babtai, Betygala, Čekiškė, Dotnuva, Grinkiškis, Jonava, Josvainiai, Karmėlava, Kėdainiai, Krakės, Labūnava, Raudondvaris, Rumšiškės, Seredžius, Skaruliai, Surviliškis, Vandžiogala, Veliuona, Vilkija, Žeimiai
 |
| 1897 | 3800 | 227 431 |  | * 1 miestas: Kaunas
* miesteliai: Ariogala, Dotnuva, Jonava, Kėdainiai, Krakės, Seredžius, Surviliškis, Vilkija
 |
| 1914 | 4029 | 301 800 |  |  |
| 1917 | 1635 | 62 311 (su Kaunu) |  |  |
| 1919 |  |  | 12 valsčių: Babtų valsčius, Čekiškės valsčius, Garliavos valsčius, Jonavos valsčius, Pakuonio valsčius, Raudondvario valsčius, Rumšiškių valsčius, Turžėnų valsčius, Veliuonos valsčius, Vandžiogalos valsčius, Vilkijos valsčius, Zapyškio valsčius |  |
| 1923  *(išsamiau)* | 2618 | 98 918 | 16 valsčių: Aukštosios Panemunės valsčius, Babtų valsčius, Čekiškės valsčius, Garliavos valsčius, Jonavos valsčius, Lapių valsčius, Pakuonio valsčius, Pažaislio valsčius, Raudondvario valsčius, Rumšiškių valsčius, Seredžiaus valsčius, Turžėnų valsčius, Vandžiogalos valsčius, Veliuonos valsčius, Vilkijos valsčius, Zapyškio valsčius | * 1 miestas: Jonava
* 8 miesteliai
* 524 kaimai
* 11 bažnytkaimių
* 210 dvarų ir palivarkų
* 338 vienkiemiai
* 15 kitų gyvenviečių
 |
| 1930 | 2681 |  |  |  |
| 1933 |  |  | 15 valsčių |  |
| 1937 |  | 121 901 (be Kauno) |  |  |
| 1938 | 2610 |  |  |  |
| 1942 |  | 132 800 |  |  |
| 1949  *(suskirstymas)* | 1781 |  | 10 valsčių (98 apylinkės) | * 1 miestas: Kaunas
* 2 miesto tipo gyvenvietės: Kačerginė, Kulautuva
 |
| 1950 |  |  | 98 apylinkės |  |
| 2001 | 8060 | 701 529 | 8 savivaldybės: Birštono savivaldybė, Jonavos rajono savivaldybė, Kaišiadorių rajono savivaldybė, Kauno miesto savivaldybė, Kauno rajono savivaldybė, Kėdainių rajono savivaldybė, Prienų rajono savivaldybė, Raseinių rajono savivaldybė | * 14 miestų
* 2657 kaimai
 |

Valsčiai
--------

Apskrities valsčiai 1918–1950 metais:


|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

|  |  |  |
| --- | --- | --- |
| **Valsčius** | **Laikotarpis** | **Centras** |
| Babtų valsčius | 1919–1948 | Babtai |
| Čekiškės valsčius | 1919–1948 | Čekiškė |
| Garliavos valsčius | 1919–1950 | Garliava |
| Jonavos valsčius | 1919–1950 | Jonava |
| Karmėlavos valsčius | 1947–1950 | Karmėlava |
| Kruonio valsčius | 1940–1946 | Kruonis |
| Lapių valsčius | 1921?–1950 | Lapės (Didžiosios Lapės??) |
| Lekėčių valsčius | 1949–1950 | Lekėčiai |
| Pakuonio valsčius | 1919–1946 | Pakuonis |
| Panemunės valsčius | 1920–1950 | Panemunė |
| Pažaislio valsčius | 1921?–1946 | Pažaislis |

 | 

|  |  |  |
| --- | --- | --- |
| **Valsčius** | **Laikotarpis** | **Centras** |
| Petrašiūnų valsčius | 1945?–1947 | Petrašiūnai |
| Raudondvario valsčius | 1919–1950 | Raudondvaris |
| Rumšiškių valsčius | 1919–1946 | Rumšiškės |
| Seredžiaus valsčius | 1920–1948 | Seredžius |
| Turžėnų valsčius | 1919–1933 | Turžėnai |
| Vandžiogalos valsčius | 1919–1950 | Vandžiogala |
| Veiverių valsčius | 1949–1950 | Veiveriai |
| Veliuonos valsčius | 1919–1947 | Veliuona |
| Vilkijos valsčius | 1919–1948 | Vilkija |
| Zapyškio valsčius | 1919–1950 | Zapyškis |

 |

Ekonomika
---------

Jonavos „Achema"
Kauno apskrityje vyrauja apdirbamoji pramonė. Čia pagaminama apie penktadalis visos Lietuvos pramonės produkcijos. Apskrityje išplėtota mašinų ir prietaisų gamyba, metalo apdirbimo, chemijos, statybinių medžiagų, tekstilės ir trikotažo, poligrafijos, baldų, stiklo ir maisto pramonė.

Svarbiausi produktai yra šie: baldai, verpalai, audiniai, medikamentai, mėsa ir jos produktai, pieno produkcija, miltai, kombinuotieji pašarai, mineralinės trąšos, sieros ir fosforo rūgštis, konservuoti produktai, statybinės plytos, padarinė mediena, durpės, popierius, alus ir nealkoholiniai gėrimai, degtinės ir likerio gaminiai, mineraliniai vandenys.

Parduotos produkcijos apimtis 2005 m. daugiausia didėjo Kauno m. Jonavos, Kėdainių ir Kaišiadorių rajonuose. Pagal parduotos produkcijos apimtį Kauno apskritis – viena iš pirmaujančių šalyje.

2003 m. duomenimis apskrityje buvo įregistruotos 56 valstybinės bei 26 583 privačios įmonės, iš jų Kauno miesto savivaldybėje yra 80 % uždarųjų akcinių bendrovių, 60 % akcinių bendrovių, 68 % individualių įmonių.

Į užsienį daugiausia eksportuojama tekstilės gaminių, drabužių, kailių, elektros mašinų, medienos bei medienos gaminių, baldų. Pagrindinės eksporto rinkos – Europos Sąjungos ir Skandinavijos šalys, Rusija bei JAV. Integracija į tarptautines rinkas paskatino pramonės įmones siekti geresnės produkcijos kokybės ir atitikimo tarptautiniams standartams (daugelio įmonių gaminiai atitinka ISO standartus), todėl auga pramonės įmonių produkcijos konkurencingumas Rytų ir Vakarų rinkose.

### Žemės ūkis

Javų laukai Kėdainių rajone
Didžiąją apskrities teritorijos dalį užima žemės ūkio paskirties žemė (56,5 %), miškai – 28,1 %, vandenys ir kita žemė – 9,1 %. Didžioji dalis žemės yra privati, nuosavybė atkurta 75,3 % viso ploto.

Žemės ūkis Kauno apskrityje specializuojasi ir plėtoja intensyviąją gyvulininkystę, žemdirbystę, sodininkystę. Ugdomas priemiestinis žemės ūkis. Intensyviausia žemės ūkio produktų gamyba yra Kėdainių rajone. Taip pat Kėdainių rajonas pasižymi ir modernizuotais, pažangias technologijas taikančiais ūkiais, kuriuose pastebimas ženkliai didesnis derlingumas.

Kauno apskrities gyventojai mažiau nei vidutiniškai šalyje yra priklausomi nuo žemės ūkio, šioje sferoje dirba tik 7 % visų užimtų gyventojų, kai vidutiniškai Lietuvoje – 14,7 % visų užimtų gyventojų.

Statistikos departamento duomenimis Kauno apskrityje iki 2003 m. birželio 1 d. buvo įregistruota 38 925 ūkiai, kurių žemės plotas 388 200 ha. Vidutinis ūkio dydis – 9,97 ha.

Kauno apskrityje iki 30 ha ūkiai daugiausia yra mišrūs, o virš 30 ha turintys ūkiai užsiima augalininkyste. Tai lemia gamtinės ir ekonominės žemės ūkio plėtros sąlygos. Pusę visų pasėlių sudaro javai. Beveik visos pernelyg šlapios žemės ūkio naudmenos yra nusausintos.

Apskrityje veikia ir yra plėtojami mokslinio tyrimo institutai, žemės ūkio specialistų ruošimo centrai, žemės ūkio technikos gamyba.
Tai Lietuvos žemės ūkio universitetas Kaune, mokslinio tyrimo institutai Babtuose, Raudondvaryje, Dotnuvoje (Kėdainių raj.), žemės ūkio technikos gamykla (Raseinių raj.).

### Turizmas

Apskritis neturi pakankamai aukščiausios kokybės turistinių išteklių, tačiau turi palyginti didelį gamtinį turizmo potencialą, kurį sudaro vidaus vandens telkiniai – ežerai ir upės, miškai.

Rumšiškių liaudies buities muziejus
Iš vertingiausių ir įdomiausių gamtinių turizmo objektų, tinkamų kultūriniam ir ekologiniam turizmui, taip pat kaimo turizmui ir aktyviam poilsiui, Kauno apskrityje minėtini Kauno marių regioninis parkas, Nemuno kilpų, Dubysos regioninis parkas, Aukštadvario, Panemunių, Tytuvėnų, Krekenavos regioninių parkų dalys, viena rezervatinė apyrubė, 36 valstybiniai, 50 savivaldybių, 35 valstybinių parkų draustiniai, Nemuno, Neries, Nevėžio, Dubysos, Verknės upių slėniai. Kauno apskrityje taip pat gausu etnokultūros paveldo objektų.

Paskutiniais metais pastebimas turizmo paslaugų verslo augimas. Didėja pajamos iš atvykstamojo turizmo, taip pat didėja pajamos iš išvykstamojo turizmo. Didėja į apskritį atvykstančių turistų iš kitų šalių, ypač iš Vokietijos, Lenkijos ir kitų Europos šalių, srautas, bei vietinių turistų skaičius.

Kauno apskrities apgyvendinimo įstaigos sudaro 9,5 % bendro Lietuvos įmonių skaičiaus, jose apgyvendinta 16,3 % bendro šalies svečių skaičiaus. Net 82,6 % svečių gyveno Kauno mieste.

Susisiekimas
------------

Automagistralė Vilnius-Klaipėda ties Kaunu (2007 m.)
Kauno apskritis – vienintelis regionas Rytų Baltijos valstybėse, kuriame susikerta du visos Europos transporto koridoriai – I ir IX B automobilių kelių koridoriai, I ir IX D geležinkelio koridoriai.

Kauno apskrityje yra 345 valstybinių kelių ruožai. Bendras magistralinių kelių ilgis – 344,6 km, krašto kelių – 602,6 km, rajoninių kelių – 1929,1 km. Vietinių kelių ilgis – 8 818 km (įskaitant gatves Kaune ir kituose miestuose), iš jų 1 817 km – su patobulinta danga (21%).

Apskrityje gerai išvystytas geležinkelio transportas, kuriuo galima keliauti ir vežti krovinius visomis kryptimis, be to, projektuojamas Europinės vėžės geležinkelis, eisianantis nuo Lenkijos sienos per Kauną ir Rygą iki Talino.

Šalia Kauno esančioje Karmėlavoje veikia tarptautinis Kauno oro uostas, galintis priimti ir aptarnauti praktiškai visų tipų orlaivius. Kauno oro uostas perveža du trečdalius krovinių, gabenamų oro transportu Lietuvoje, ir yra stambiausias krovinių pervežimo centras Baltijos valstybėse.

Švietimas ir mokslas
--------------------

Kauno apskrityje veikia 7 universitetai (trečdalis visų šalies aukštųjų mokyklų), juose studijuoja 46 tūkstančiai studentų. Studentų skaičius per 5 metus padidėjo 38,5 %. Švietimo, mokslo sektoriaus kaita veikia Kauno apskrities ekonomiką, socialinę ir demografinę situaciją.

Kaune veikia vienintelis Lietuvoje Kauno apskrities pedagoginis muziejus.

Bendrojo lavinimo mokyklų skaičius apskrityje mažėja (nuo 383–1999 m. iki 338–2003 m.). Vidutinis mokinių skaičius – 333. Vykdant švietimo reformą prognozuojamas tolimesnis mokyklų ir mokinių skaičiaus mažėjimas.

Gyventojai
----------

Vilkija
Kaimo vietovė Kėdainių rajone
Kauno apskritis yra geografiniame Lietuvos centre. Apskrityje, užimančioje 12,4 % visos šalies teritorijos, 2005 m. gyveno ~ 20 % šalies gyventojų (tai antroji vieta šalyje). Pagal gyventojų tankį (85 žm./km²) apskritis 1,63 karto viršija Lietuvos vidurkį (53 žm./km²). Tankiausiai apgyvendinta Kauno miesto savivaldybė – 2315,9 žm./km², o rečiausiai – Raseinių rajono savivaldybė – 27,4 žm./km². Daugiau nei pusė (54 %) apskrities gyventojų 2005 m. gyveno Kauno miesto savivaldybės teritorijoje.

Šiuo metu pastebima mažesnių miestelių nykimo ir Kauno miesto priemiesčių augimo tendencija. Formuojasi žvaigždės pavidalo urbanistinė sistema, kurios branduolys – Kaunas, ryšių spinduliai – link Jonavos, Kėdainių, Vilkijos, Prienų, Žiežmarių.

Bendros demografinės tendencijos Kauno apskrityje panašios į visos šalies. Gyventojų skaičius per 10 metų sumažėjo 67 tūkstančiais, t. y. 9,7 %. Lietuvoje per tą patį laikotarpį (1994–2004 m.) – 9,3 % (274 tūkstančiais). Gyventojų sudėtis pagal tautybę – vienalytė. Lietuvių apskrityje – 93,9 % (Lietuvoje – 83,4 %).

|  |
| --- |
|  **Demografinė raida tarp 1989 m. ir 2021 m.** |
| **1989 m.sur.** | **2001 m.sur.** | **2007 m.** | **2011 m.sur.** | **2013 m.** | **2015 m.** | **2018 m.** | **2021 m.sur.** |
| 755 453 | 701 529 | 677 270 | 612 532 | 592 816 | 583 047 | 563 347 | 569 571 |
| 

| Demografinės raidos histograma |
| --- |
| 
 |

 |

### Tautinė sudėtis

|  |  |  |
| --- | --- | --- |
| 2011 m. gyveno 608 332 žmonės:* Lietuviai – 94,37 % (574 096);
* Rusai – 3,25 % (19 784);
* Lenkai – 0,46 % (2 812);
* Ukrainiečiai – 0,34 % (2 075);
* Baltarusiai – 0,24 % (1 454);
* Čigonai – 0,08 % (482);
* Vokiečiai – 0,07 % (438);
* Žydai – 0,06 % (335);
* Kiti – 1,13 % (6 858).
 | 2001 m. gyveno 701 529 žmonės:* Lietuviai – 93,88 % (658 596);
* Rusai – 3,75 % (26 304);
* Lenkai – 0,54 % (3 816);
* Ukrainiečiai – 0,43 % (3 008);
* Baltarusiai – 0,28 % (1 942);
* Čigonai – 0,09 % (617);
* Vokiečiai – 0,08 % (592);
* Žydai – 0,07 % (457);
* Kiti – 0,88 % (6 197).
 | 1923 m. gyveno 98 918 žmonės:* Lietuviai – 76,46 % (75 629);
* Lenkai – 10,2 % (10 092);
* Žydai – 6,45 % (6 384);
* Rusai – 5,6 % (5 491);
* Vokiečiai – 0,6 % (592);
* Baltarusiai – 0,12 % (115);
* Kiti – 0,62 % (615).
 |

### Miestai

Apskrityje yra 13 miestų (sąrašas pagal dydį):

1. Kaunas
2. Jonava
3. Kėdainiai
4. Garliava
5. Raseiniai
6. Prienai
7. Kaišiadorys
8. Žiežmariai
9. Ariogala
10. Birštonas
11. Vilkija
12. Ežerėlis
13. Jieznas

Tarptautinis bendradarbiavimas
------------------------------

* Rusija Kaliningrado sritis, Rusija
* Švedija Kronobergo lenas, Švedija
* Danija Frederiksborgo grafystė , Danija
* Norvegija Vestfoldo grafystė, Norvegija
* Graikija Salonikų prefektūra, Graikija
* Rusija Komija, Rusija
* Suomija Peijet Hemė , Suomija
* Rusija Ulan Udė, Rusija
* Ukraina Charkovo sritis, Ukraina
* Lenkija Palenkės vaivadija, Lenkija
* Baltarusija Vitebsko sritis, Baltarusija
* Vokietija Bioblingeno apskritis, Vokietija
* Ukraina Zaporožės sritis, Ukraina

Apskrities viršininkai
----------------------

* Jonas Slavinskas
* Juozas Mikuckis
* Konstantinas Nekvedavičius
* Petras Kerpė
* Pranas Morkus
* Julius Čaplikas
* Kazimieras Matulevičius
* Vladas Sidaravičius
* Jurgis Glušauskas
* Vincas Paleckis
* 1995 m. Petras Mikelionis
* 1997 m. Kazys Starkevičius
* 2000 m. Giedrius Buinevičius
* 2001 m. Valentinas Kalinauskas
* 2004 m. Zigmantas Benjaminas Kazakevičius
* 2006 m. Romualdas Morkevičius

Literatūra
----------

* Koвенский уезд. Энциклопедический словарь Брокгауза и Ефрона, Т. 15А (30) : Коала — Конкордия. С.-Петербургъ, 1895. **(**rus.**)**
* *Kauno apskritis*. Tarybų Lietuvos enciklopedija, T. 2 (Grūdas-Marvelės). – Vilnius: Vyriausioji enciklopedijų redakcija, 1986.

Šaltiniai
---------

1. ↑  *Gyventojai gyvenamosiose vietovėse: Lietuvos Respublikos 2021 metų gyventojų surašymo rezultatai*. Vilnius: Statistikos departamentas, 2022.
2. ↑  Buvusi Kauno apskrities savivaldybė. Kaunas.lt (tikrinta 2022-01-22).
3. ↑  Lietuvos statistikos departamentas. Išankstiniai 2011 metų gyventojų surašymo rezultatai pagal apskritis ir savivaldybes. Pranešimas spaudai, Nr. 18/287, 2011 m. gruodžio 2 d. Vilnius.
4. ↑  2011 m. surašymo duomenys Archyvuota kopija 2021-10-28 iš Wayback Machine projekto.
5. ↑  2001 m. surašymo duomenys Archyvuota kopija 2016-03-06 iš Wayback Machine projekto.
6. ↑  1923 m. surašymo duomenys

Nuorodos
--------

* Apskrities istorija
* Statistiniai duomenys Archyvuota kopija 2006-06-29 iš Wayback Machine projekto.
* Apskrities miestai ir miesteliai Archyvuota kopija 2008-05-05 iš Wayback Machine projekto.
* Kauno apskrities lankytinos vietos Archyvuota kopija 2008-01-20 iš Wayback Machine projekto.
* Keletas žymesnių apskrities bažnyčių Archyvuota kopija 2008-01-22 iš Wayback Machine projekto.
* Kauno regiono turizmo informacijos centras Archyvuota kopija 2006-04-23 iš Wayback Machine projekto.

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Ž • A • RLietuvos administracinis suskirstymas *(chronologija)* |
| --- |
|  |
| Alytaus apskritis | 
· Alytaus miesto savivaldybė · Alytaus rajono savivaldybė · Druskininkų savivaldybė · Lazdijų rajono savivaldybė · Varėnos rajono savivaldybė |  |
|  |
| Kauno apskritis | 
· Birštono savivaldybė · Jonavos rajono savivaldybė · Kaišiadorių rajono savivaldybė · Kauno miesto savivaldybė · Kauno rajono savivaldybė · Kėdainių rajono savivaldybė · Prienų rajono savivaldybė · Raseinių rajono savivaldybė |
|  |
| Klaipėdos apskritis | 
· Klaipėdos miesto savivaldybė · Klaipėdos rajono savivaldybė · Kretingos rajono savivaldybė · Neringos savivaldybė · Palangos miesto savivaldybė · Skuodo rajono savivaldybė · Šilutės rajono savivaldybė |
|  |
| Marijampolės apskritis | 
· Kalvarijos savivaldybė · Kazlų Rūdos savivaldybė · Marijampolės savivaldybė · Šakių rajono savivaldybė · Vilkaviškio rajono savivaldybė |
|  |
| Panevėžio apskritis | 
· Biržų rajono savivaldybė · Kupiškio rajono savivaldybė · Panevėžio miesto savivaldybė · Panevėžio rajono savivaldybė · Pasvalio rajono savivaldybė · Rokiškio rajono savivaldybė |
|  |
| Šiaulių apskritis | 
· Akmenės rajono savivaldybė · Joniškio rajono savivaldybė · Kelmės rajono savivaldybė · Pakruojo rajono savivaldybė · Radviliškio rajono savivaldybė · Šiaulių miesto savivaldybė · Šiaulių rajono savivaldybė |
|  |
| Tauragės apskritis | 
· Jurbarko rajono savivaldybė · Pagėgių savivaldybė · Šilalės rajono savivaldybė · Tauragės rajono savivaldybė |
|  |
| Telšių apskritis | 
· Mažeikių rajono savivaldybė · Plungės rajono savivaldybė · Rietavo savivaldybė · Telšių rajono savivaldybė |
|  |
| Utenos apskritis | 
· Anykščių rajono savivaldybė · Ignalinos rajono savivaldybė · Molėtų rajono savivaldybė · Utenos rajono savivaldybė · Visagino savivaldybė · Zarasų rajono savivaldybė |
|  |
| Vilniaus apskritis | 
· Elektrėnų savivaldybė · Šalčininkų rajono savivaldybė · Širvintų rajono savivaldybė · Švenčionių rajono savivaldybė · Trakų rajono savivaldybė · Ukmergės rajono savivaldybė · Vilniaus miesto savivaldybė · Vilniaus rajono savivaldybė |

 |



|  |  |
| --- | --- |
|  | Šis straipsnis įtrauktas į *Vertingų straipsnių* kategoriją. |